Oxley Wild Rivers nasjonalpark

**Oxley Wild Rivers nasjonalpark** er en nasjonalpark i delstaten New South Wales i Australia, mellom byene Port Macquarie og Armidale. Parken som ligger 445 kilometer nord for Sydney, er oppkalt etter den australske oppdageren John Oxley, som reiste gjennom området i 1818. Oxley Wild Rivers er en av de største nasjonalparkene i New South Wales.

Parken er en del av verdensarvstedet Gondwana-regnskogen, som ble innskrevet i 1986.

Oxley Wild Rivers nasjonalpark ble oppført på verdensarven på grunn av de utbredte tørre regnskogene som finnes i parken, samt det store biologiske mangfoldet som er tilknyttet dette. Det finnes en rekke truede plante- og dyrearter her, i tillegg til 14 ulike fossefall.

## Historie
I tusenvis av år var området bebodd av det aboriginske folket Dangaddi. Deres etterkommere bor i dag rundt de nedre delene av elva Macleay River. Blant aboriginske kulturminner i området er en kalksteinhule som ble brukt som ly av Dangaddiene. 

I 1818 forsøkte utforskeren John Oxley og mannskapet hans å ta seg ned i Apsley-dalen, men de bratte skrentene stoppet dem før de kom rundt Apsley Falls. Etter Oxleys ekspedisjon var trehuggere de neste europeerne som reiste til området på jakt etter rødt sedertre (*Toona ciliata*), som de fløt nedover elva til Kempsey.

Det har forekommet storfebeite nede i elvekløfta til Macleay River siden 1840-tallet, og det er bygget en rekke hytter i tilknytning til dette.

På slutten av 1800-tallet ble det etablert flere gull- og antimongruver rundt kanten av kløftene, blant annet ved Halls Peak og Hillgrove.  Det ble også bygget to ambisiøse vannkraftverk for å drive gruvene, og restene av disse kan fortsatt sees i dag langs Styx-elva og ved kløfta Gara Gorge.

I løpet av 1981 ble vegen til Apsley-elva ved Riverside utbedret og firmaet Elcom etablerte en vannforskningsstasjon der. Prosjektet ble derimot skrotet etter at en undersøkelse av området foreslo at det burde bli til en nasjonalpark. Parken ble etablert i 1986 for å fremme turisme, samt natur- og kulturvern.

## Geografi

Oxley Wild Rivers ligger langs en stor skråning øst for Great Dividing Range kalt Great Escarpment. Området har dramatiske kløfter og fossefall, omfattende villmarksområder og tørre regnskoger. Hovedelvene i nasjonalparken er: Apsley River, Macleay River, Wollomombi River, Chandler River, Tia River, Styx River, Gara River, Yarrowitch River, Oaky River og Kunderang Brook. Det finnes en rekke fossefall spredt rundt i parken; Wollomombi Falls, Apsley Falls, Tia Falls og Dangars Falls er blant de mest besøkte. Noen av fossene kan nås med bil.

## Flora

Kløftene er et samlingspunkt for både fuktigere kystflora fra øst, og tørrere flora fra vest. Dette gjør at parken har omkring 950 hjemmehørende plantearter, der 36 er sjeldne eller truede.

Parkens sjeldne planter inkluderer: *Grevillea obtusiflora*, *[[Akasieslekten|Acacia]] blakei* (ssp. *diphylla*) og *Acacia ingramii* som vokser ved Dangars Gorge. Australske rød sedertre vokser også på noen av de mest avsidesliggende stedene i parken. Blant den truede floraen er *Hibbertia hermanniifolia*, *Grevillea beadleana* og *Hakea fraseri* (kløfthakea). *[[Eukalyptusslekten|Eucalyptus]] michaeliana* kan påtreffes sør for Hillgrove og i Big Lease. Den vakre *Caladenia-*orkideen har blitt oppdaget ved Long Point.

## Fauna

Parken har et mangfoldig dyreliv, med over 350 registrerte arter, der 55 er pattedyr. Oxley Wild Rivers er et viktig tilfluktssted for wallaby-arten *Petrogale pencillata*, der den største befolkningen holder til i Green Gully-området.

Blant de andre artene i parken er bandikuter, flaggermus, koalaer, vombater og en rekke mindre pattedyr. Nektarsvevere, nebbdyr, maurpiggsvin, kilehaleørn, vandrefalker og dingoer kan også sees her.

Over 173 fuglearter er registrert i nasjonalparken.

38 reptil- og 19 amfibiearter er kjent fra Oxley Wild Rivers. Skinker, goannaer, skilpadder, øgler, slanger og frosker forekommer i parken. En rekke fiskearter er også registrert. Særlig bemerkelsesverdig er ålen *Anguilla reinhardtii*. Denne arten hekker i havet, men ungfiskene vender tilbake til Apsley-Macleay-vassdraget når de blir voksne.

## Attraksjoner
Inngang med bil skjer hovedsakelig via Waterfall Way øst for Armidale, samt Oxley Highway øst for Walcha. Alle veger til parkens fasiliteter kan kjøres med de fleste biler, med unntak av vegene til Riverside, Youdales Hut og East Kunderang som alle krever firehjulsdrift. Det kreves tillatelse og en nøkkel for å få tilgang til disse tre områdene med bil.

### Apsley Falls

Apsley Falls ligger 20 kilometer øst for Walcha, kun 1 kilometer fra Oxley Highway. Her faller Northern Tablelands-platået bratt ned i en rekke kløfter som er skåret ut av elvene Aspley og Macleay, som begge snirkler seg gjennom parken. Det finnes en 52-meter høy ståltrapp som fører til et utkikkspunkt (med tilgang for funksjonshemmede) hvor det er en flott utsikt over den dype kløfta og fossen som faller ned i den. Det er to store fosser her, som kan utforskes langs stiene Gorge Rim Walk og Oxley Walk. Det er også piknikfasiliteter og et campingområde for overnatting. Den 28. desember 2009 ble gangbrua som førte til Gorge Rim Walk revet vekk under en flom.

### Tia Falls

Tia Falls ligger ved Tia, omtrent 38 kilometer øst for Walcha og 6 kilometer fra Oxley Highway. Fossefallene kan utforskes langs to turstier; Falls og Gorge Walk, som er 1,5 kilometer tur-retur, og den lengre Tiara Walk, som er 5-kilometer tur-retur. Piknikfasiliteter og leirsteder er tilgjengelige for overnattinger.

### Youdales Hut
Youdales Hut er en historisk tømmerhytte bygd på 1930-tallet på et lite beiteområde i Kunderang-kløfta. Alan Youdale skal ha vært guidet hit av en aboriginsk mann, og bestemte seg for å bosette seg her omkring 1939. Ved hytta kan man slå leir og overnatte, og den ligger omtrent 96 kilometer fra Walcha langs Kangaroo Flat Road. Vegen er smal og bratt, og et kjøretøy med firehjulsdrift er derfor nødvendig for å komme seg hit. Det er ulovlig å kjøre med tilhenger på vegen. Tillatelse fra parkvokterne samt en nøkkel er nødvendig for å få adgang til området, og dette kan fås fra Apsley Motors eller Park-kontoret i Walcha. Det er plass til både telt og bobiler, og det er en vedovn (ved følger med) og et toalett ved hytta.

### Gara Gorge

Gara Gorge ligger 18 kilometer sørøst for Armidale langs Castledoyle Road. Restene av Australias første offentlige vannkraftverk kan sees her. Her finnes også en rasteplass med bord, drikkevann, toaletter og gassgriller. Området er kjent for naturskjønne stier og vannhullet *Blue Hole* som hyppig brukes til svømming. Den 5 kilometer lange stien Threlfall Walk går til det historiske vannkraftverket fra 1894, langs gamle voller og gjennom eldgamle utskjæringer i landskapet, til en utkikksplattform høyt over elva. Crombies Cave, den lengste granitthula i hele Australia (832 meter), ligger en liten spasertur fra Blue Hole ved bekken Powers Creek. Innen 20 meter etter at bekken renner under gjerdet til beiteområdet, begynner den på sin reise under jorda for å så komme ut 832 meter nedstrøms. Det er mulig å utforske omtrent halve lengden av grotta. Den inneholder vakre granittskulpturer og jettegryter, noen store hulrom og til og med en liten sandstrand ved den nedre utgangen. De nedre utgangene kan være vanskelige å finne fra utsiden.

## Referanser